
2013 M. LIETUVA PIRMININKAUS ES TARYBAI

2013 m. gegužės 10 d. pranešimas VIR

Europos Komisijos narys, atsakingas už energetiką, G. Otingeris: dujų kaina turi būti vienoda Vilniuje, Paryžiuje ar Zagrebe

Šiandien vykusiame bendrame Europos reikalų komiteto (ERK) ir Užsienio reikalų komiteto (URK) posėdyje vyko susitikimas su Europos Komisijos (EK) nariu, atsakingu už energetiką, Giunteriu Otingeriu (Guenter Oettinger). 

Seimo Pirmininko pavaduotojas ir ERK pirmininkas Gediminas Kirkilas pristatė Lietuvai aktualius energetinius klausimus. „Mes pirmininkausime didžiausiai Europos Sąjungai (ES), jau prisijungus Kroatijai. Turime pasidžiaugti, kad ES ėmėsi spręsti energetinių salų Europoje problemas, ir Europos Komisija prie to prisideda“, – sakė jis.

„Mes suprantame Jūsų rūpesčius ir energetinius poreikius, suprantame, kokia ypatingai svarbi Lietuvai yra energetikos politika. Jūs esate sparčiai auganti šalis, todėl saugus energetikos tiekimas Jums labai svarbus. Lietuvai reikalinga vieninga energetikos strategija, nepriklausomai nuo to, kas yra valdžioje, – susitikimo metu tvirtino G. Otingeris. – Kaip energetinės salos Lietuvos izoliacija nuo Europos energetinės rinkos turi mažėti, kaip ir priklausomybė nuo vieno energijos tiekėjo. Būtina keisti šią situaciją. Europos Komisija nori paremti Lietuvą, jai siekiant energetinio saugumo“.  

G. Otingeris akcentavo, kad Lietuvai labai svarbu difersifikuoti dujų gavybos šaltinius ir derybose su Rusija, kuri išlieka pagrindine Lietuvos energetikos partnere, Lietuva turi pasiekti gerą derybinę poziciją ir čia Lietuvai reikia ES paramos: „Suprantu, kad bendra ES energetikos politika yra ypač reikšminga periferinėms ES valstybėms kaip Lietuva, Latvija, Estija ar Kipras. ES užduotis – sukurti dujų vidaus rinką, kad jau 2020 m. dujų kaina būtų tokia pati ir Vilniuje, ir Zagrebe, ir Paryžiuje, ir Kopenhagoje. Reikia pasiekti, kad Lietuva iš Rusijos, iš „Gazprom“, gautų tik apie ketvirtį dujų, o likusias dujas gautų iš įvairių kitų šaltinių. 

„Esu optimistas, kad artimiausiais dešimtmečiais branduolinė energetika tebevaidins svarbų vaidmenį tarp įvairių energetikos šakų. Dėl atominės elektrinės reikia Jūsų Vyriausybės sprendimo, konsultuojantis su ekspertais. Tačiau Lietuva yra per maža šalis, kad įgyvendintų atominės jėgainės projektą viena. Todėl jai labai svarbus būtų bendradarbiavimas su Latvija, Estija ar Lenkija“, – taip naujos atominės elektrinės statybos perspektyvas Lietuvoje įvertino EK narys. 

Kalbėdamas apie branduolinių jėgainių statybą Kaliningrade ir Baltarusijoje, G. Otingeris pabrėžė, kad čia turėtų būti garbingai laikomasi saugumo standartų ir sąžiningos konkurencijos principų. 

EK narys priėmė URK pirmininko Benedikto Juodkos kvietimą dalyvauti rugsėjo 4–6 d. Vilniuje vyksiančioje konferencijoje, skirtoje ES bendrai užsienio ir saugumo politikai bei bendrai saugumo ir gynybos politikai, kurioje nemažai dėmesio bus teikiama ir energetinio saugumo problemoms. 

Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121,  el. p. Morta.Vidunaite@lrs.lt). 

